برام مولينار

برام مولينار (مزيود ف 1961، توفى ف 3 غشت 2023) كان أنفورماتيسيان و فاعل خير هولاندي، لي كان معروف ف لمجال د الصوفتوير بلي هوّ لمخترع و الديكتاتور لمزيان مدى لحياة ديال ڤيم، لي هوّ إديتور مشهور ديال التيكست ف السيستيم د لينوكس. كان أسس و دعم صندوق الرعاية ب لأطفال د هولاندا ICCF Holland، لي هوّ مونضامة لاحوكومية كاتدعم الضحايا د السيدا ف ؤڭاندا، و كان كيشجع على التبرع ليها ب ليعتيماد على الشعبية ديال ڤيم.

من يوليوز 2006 تال شتنبر 2021، مولينار كان خدام معا ڭووڭل ف لفرع ديال زيوريخ، فين كان عاون ف تطوير ڭووڭل كالندر Google Calendar. لمشاكل الصحية عندو بداو من أكتوبر 2022، و ف 5 غشت 2023 لعائلة ديالو علنات بلي مات يوماين قبل بسباب "موشكيل صحي لي تفاقم بزّربة". لمانطونونص ديال ڤيم ولّا شادّها كريستيان براباند لي كان مساهم ف لمشروع.

 لكاريير 
ف 1985، مولينار خدا ديپلوم ف لهنداسة د التريسينتي من جامعة ديلفت د الطيكنولوجيا. تلت سنين موراها شرا ؤرديناتور ديال لماركة أميڭا (لي حبسات ف 1996)، لي ماكانش فيها لإديتور د التيكست ڤي أي Vi. حاول يجرب كلونات ديال ڤي أي لي يخدمو ف أميڭا، ولاكين ضطر باش يبدّل ف لكوض سورس ديال پروڭرام سميتو ستيڤي Stevie، باش يوصل ل نفس الصلاحيات لي متوفرين ف ڤي أي. هادشي عطا لڤيرسيون اللولة ديال إديتور د التيكست لي تسمى "ڤي أي إميتيشن" Vi IMitation (يعني "تقليد ديال ڤي أي") ؤلا ب ختصار "ڤيم".

لڤيرسيون 1.22 د ڤيم خرجات ف 1992، و تبدلات فيها السمية د لپروڭرام ل "ڤي أي إمپروڤت" Vi IMproved (يعني "ڤي أي مطوّر"). ڤيم كيتّعتابر "خيروير" charityware، حيت لمداخيل من التبرعات لي كيجيوه كيمشيو ل لقضايا لخيرية. و ربح بزاف د لجوايز و كيتّعتابر من أكتر ليديتورات د التيكست ف الشعبية ديالهوم.

بديل=The opening screen of Vim|تصغير|الشاشة د الدخلة ديال Vim
من غير هادشي، مولينار خدم ف ڭووڭل على ڭووڭل كالندر، و كانو عندو پروجيات خرين بحال پروڭرام ديال لبني د الصوفتوير كتبو ب لپايثون سميتو A-A-P، لي داير بحال مييك، و لونڭاج د لبرماجة سميتو زيمبو Zimbu لي كيركّز على لقابلية د لقراية ديال لپروڭرامات. مولينار كان عضو ف لڭروپ د لخدايميا د هولاندا ديال ؤنيكس، و ف عيد ميلاد نمرة 25 ديال لڭروپ، عطاوه جايزة تكريم على لمساهمات ديالو ف الصوفتوير ب مصدر محلول، بشكل عام، و ب لخصوص ڤيم.

 لأعمال لخيرية 
مولينار أسس ICCF Holland، مونضامة لاحوكومية كاينة ف كيبال، ؤڭاندا، و لي كاتعتاني ب الدراري الصغار لي ماتو واليديهوم ب السيدا. ف 1994، تطوع كا موهنديس ديال الصرف الصحي ف مركز ديال الدراري الصغار ف كيبال. لمرة اللخرة لي كان مشى فيها تماك كانت قبل الجايحة د كوڤيد 19.

 مصادر 

 مزاود 



تصنيف:وفيات 2023
تصنيف:زيادة 1961
تصنيف:مقالات فيها مصدر و 3000 بايت